11.		Návrh na odpustenie zmeškania lehoty
			(§ 122 Civilného sporového poriadku)
Okresnému súdu Malacky
k sp. zn. 2Cb/11/2022
V Malackách, dňa 5. februára 2022
Vec:	Návrh na odpustenie zmeškania lehoty
V spore žalobcu Superfirma, a.s. so sídlom Horná 2, Bratislava, IČO: 12 345 678 proti žalovanému Dlžník, s.r.o. so sídlom Dolná 1, Malacky, IČO: 87 654 321 o zaplatenie 1 000 € s príslušenstvom rozhodol Okresný súd Malacky platobným rozkazom zo dňa 8. januára 2022, číslo konania 2Cb/11/2022-20, ktorým nám ako žalovaným uložil povinnosť zaplatiť v lehote 15 dní odo dňa doručenia platobného rozkazu žalovanú sumu 1 000 € spolu s úrokom z omeškania vo výške 5 % ročne zo sumy 1 000 € odo dňa 19. júna 2022 do zaplatenia alebo v tej istej lehote podať odpor s vecným odôvodnením ako aj nahradiť trovy konania. 
Tento platobný rozkaz súd odoslal do našej aktivovanej elektronickej schránky dňa 9. januára 2022. Elektronická správa súdu obsahujúca predmetný platobný rozkaz sa však považovala za doručenú podľa § 32 ods. 5 písm. b) zákona č. 305/2013 Z. z. o e-Governmente márnym uplynutím úložnej lehoty, a to aj keď sa o tom adresát nedozvedel (tzv. fikcia doručenia).
Z dôvodu, že som bol po vážnom úraze hospitalizovaný v Nemocnici s poliklinikou v Malackách, a to odo dňa 5. januára 2022 až do 29. januára 2022, kedy som bol prepustený do domáceho liečenia, nemohol som si túto elektronickú úradnú správu prečítať. Prístup do elektronickej schránky našej spoločnosti mám len ja ako jediný konateľ, pričom počas hospitalizácie mi môj zdravotný stav neumožňoval prácu s počítačom.
Z uvedeného dôvodu preto v zákonnej pätnásťdňovej lehote žiadam o odpustenie zmeškania lehoty na podanie odporu proti platobnému rozkazu, keďže z ospravedlniteľného dôvodu som zmeškal lehotu na podanie odporu a bol som preto vylúčený z tohto úkonu, ktorý mi patrí. V prílohe pripájam zároveň aj odpor proti vyššie uvedenému platobnému rozkazu s vecným odôvodnením. 
Ing. Jozef Chorľavý
konateľ Dlžník, s.r.o.
Prílohy: 
–	Správa ošetrujúceho lekára
–	Prepúšťacia správa z NsP Malacky zo dňa 29. 1. 2022
–	Odpor proti platobnému rozkazu
Poznámky
Súd odpustí zmeškanie lehoty, ak ju strana, zástupca alebo procesný opatrovník zmeškal z ospravedlniteľného dôvodu a bol preto vylúčený z úkonu, ktorý mu patrí. Návrh treba podať do 15 dní po odpadnutí prekážky a treba s ním spojiť i zmeškaný úkon.
V niektorých prípadoch však zákon odpustenie zmeškania lehoty výslovne nepripúšťa. Napríklad nemožno odpustiť zmeškanie lehoty na zloženie zábezpeky. Taktiež odpustenie zmeškania lehoty na podanie žaloby na obnovu konania nie je prípustné. Civilný mimosporový poriadok vylučuje odpustenie zmeškania lehoty v konaní o návrat maloletého do cudziny pri neoprávnenom premiestnení alebo zadržaní. Tiež nemožno odpustiť zmeškanie lehoty na podanie odvolania, ak bolo rozsudkom vyslovené, že sa manželstvo rozvádza, že je neplatné alebo že nie je.